Gautengse onnie, nog 5 aangekeer vir korrupsieFoto: Pixabay/Pexels.com Gauteng se onderwysdepartement sê ses amptenare is onder verdenking in ŉ kontant-vir-poste-skandaal. Steve Mabona, die departement se woordvoerder, sê die ses sluit ŉ onderwyser, skoolhoof, twee algemene assistente aan die Sekondêre Skool Kwa-Bhekilanga in die township Alexandra en twee amptenare van die afdeling vir menslike hulpbronne in die distrik Johannesburg-Oos in. “Die onderwyser is Woensdag in hegtenis geneem en het Donderdag in Johannesburg se handelsmisdaadhof verskyn op aanklag van die omkopery van ŉ ondersoekbeampte,” sê Mabona. Die vermeende bedrieërs het glo die permanente aanstelling van die twee algemene assistente moontlik gemaak en toe daarop aangedring dat die twee aansienlike bedrae geld in die onderwyser se rekening inbetaal. Mabona sê die ondersoek is begin ná ŉ naamlose wenk oor kontant in ruil vir poste. “Volgens die inligting tot ons beskikking is onderhoude in Junie vanjaar gevoer, maar die assistente het teruggedateerde salarisse van meer as R13 000 elk gekry aangesien hulle volgens hul aanstellingsbriewe kwansuis reeds op 1 April vanjaar aangestel is.” Die ses amptenare het Vrydag kennisgewings van voorlopige skorsing ontvang. Panyaza Lesufi, Gautengse LUR vir onderwys, sê hulle verwerp enige “misdadige bedrywighede wat daarop gemik is om die waardigheid van die onderwysdepartement te ondermyn” ten sterkste. Hy hoop die optrede teen die ses amptenare sal hul kollegas afskrik om bedrog te pleeg.